A Bizottság 139/81/EGK rendelete

(1981. január 16.)

a meghatározott fajtájú fagyasztott marha- és borjúhúsoknak a közös vámtarifa 02.01 A II b) 4 bb) 22 alszáma alá történő besorolására vonatkozó feltételek meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Görögország csatlakozási okmányával [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 11. cikke (5) bekezdésére,

mivel a legutóbb a 2014/75/EGK rendelettel [3] módosított 162/74/EGK bizottsági rendelet [4] meghatározta egyes fagyasztott marha- és borjúhúsféléknek a közös vámtarifa 02.01 A II a) 2 dd) 22 bbb) alszáma alá történő besorolására vonatkozó feltételeket; mivel azon rendelet elfogadása óta módosították a közös vámtarifát; mivel az egyértelműség érdekében a 162/74/EGK rendelet intézkedéseit ki kell igazítani;

mivel a Közösség és a tagsággal nem rendelkező országok között a marha- és borjúhústermékek kereskedelmének fejlődése új igazolásűrlapok megtervezéséhez vezetett a kereskedelem hatékonyságának növelése érdekében; mivel helyénvalónak tűnik a 162/74/EGK rendeletben meghatározott eredetiségigazolás összehangolása a marha- és borjúhúságazat egyéb termékeinek igazolásaival;

mivel a legutóbb a 882/79/EGK rendelettel [5] módosított 586/77/EGK bizottsági rendelet [6] meghatározta a közös vámtarifa 02.01 A II b) 4 bb) 22 alszáma alá tartozó termékeket;

mivel e rendelet rendelkezései nem érintik az állategészségügyre és az élelmiszerekre vonatkozó jogszabályokra tekintettel az emberek és állatok egészségének védelme, illetve a hamisítás és csalás megelőzése céljából elfogadott közösségi rendelkezéseket;

mivel az e határozatban előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A tagsággal nem rendelkező országokból származó marha- és borjúhúsnak a közösségi vámtarifa 02.01 A II b) 4 bb) 22 alszáma (lapocka, marhalapocka és szegy) alá történő besorolásának feltétele az e rendeletben meghatározott követelményeknek megfelelő eredetiségigazolás kiállítása.

2. cikk

(1) Az eredetiségigazolást egy űrlapon kell kiállítani, amelynek mintáját az I. melléklet tartalmazza.

Az űrlap mérete körülbelül 210 x 297 mm. Legalább 40 gramm per négyzetméter súlyú, fehér papír használandó.

(2) Az űrlapot a Közösség egyik hivatalos nyelvén kell kinyomtatni és kitölteni; az exportáló ország hivatalos nyelvén vagy hivatalos nyelveinek egyikén szintén ki lehet nyomtatni és tölteni az űrlapot.

(3) Az űrlapokat géppel vagy kézzel kell kitölteni. Ez utóbbi esetben tintát és nyomtatott betűket kell használni.

(4) Minden eredetiségigazolást egy egyéni sorszámmal látnak el, amelyet a 4. cikkben említett kibocsátó hatóság oszt ki.

3. cikk

Az igazolást az érintett termékkel együtt a kiállítás dátumától számított három hónapon belül be kell nyújtani az importáló tagállam vámhatóságához.

4. cikk

(1) Az eredetiségigazolás csak szabályos kitöltés és az I. mellékletben megállapított előírásokkal összhangban, a II. mellékletben megadott jegyzékben szereplő kibocsátó hatóságok által történő hitelesítés esetén érvényes.

(2) Az eredetiségigazolást szabályosan hitelesítettnek tekintik, amennyiben tartalmazza a kiadás helyét és idejét, szerepel rajta a kibocsátó hatóság pecsétje, illetve az aláírásra felhatalmazott személy vagy személyek aláírása.

Nyomtatott bélyegző helyettesítheti a pecsétet.

5. cikk

(1) A II. mellékletben található jegyzékben szereplő kibocsátó hatóságnak:

a) az exportáló ország által elismertnek kell lennie;

b) vállalnia kell az eredetiségigazoláson feltüntetett adatok igazolását;

c) vállalnia kell, hogy a Közösséget és a tagállamokat kérésükre ellátja az eredetiségigazoláson szereplő adatok értékelését elősegítő információkkal.

(2) A jegyzéket felülvizsgálják, ha az (1) bekezdés a) pontjában megállapított feltételt nem teljesítik, vagy ha a kibocsátó hatóság az általa felvállalt kötelezettségek valamelyikét nem teljesíti.

6. cikk

A 162/74/EGK rendelet hatályát veszti.

Ugyanakkor a 162/74/EGK rendelettel összhangban kibocsátott bizonyítványok 1981. június 30-ig érvényesek maradnak.

7. cikk

Ez a rendelet az Európai Közösségek Hivatalos Lapjában való kihirdetését követö 15. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1981. január 16-án.

a Bizottság részéről

Gaston Thorn

az elnök

[1] HL L 291., 1979.11.19., 17. o.

[2] HL L 148., 1968.6.28., 24. o.

[3] HL L 204., 1975.8.2., 14. o.

[4] HL L 19., 1974.1.23., 10. o.

[5] HL L 111., 1979.5.4., 14. o.

[6] HL L 75., 1977.3.23., 10. o.

--------------------------------------------------

I. MELLÉKLET

+++++ TIFF +++++

Meghatározások

A következő meghatározásokat kell alkalmazni:

1. Lapocka-, marhalapocka-darabok

az elülső negyed háti része, amely tartalmazza az oldallapockát, és amelyet olyan elülső negyedből nyertek, amely legalább 4, legfeljebb 10 bordát tartalmaz, valamint amelset egyenesen vágtak el olyan vonal mentén, amely átmegy az első borda és a szegycsont ízületén, és addig a pontig tart, ahol a 10. bordára a rekesz ráhajlik;

2. Szegy

az elülső negyed alsó része, amely tartalmazza a szegy mindkét részét.

--------------------------------------------------

II. MELLÉKLET

Az exportáló országokban az eredetiségigazolás kibocsátására felhatalmazott hatóságok jegyzéke

Tagsággal nem rendelkező ország | Kibocsátó hatóság |

Név | Cím |

Argentína | Junta Nacional de Carnes | San Martin 459, Buenos Aires |

Ausztrália | Australian Meat Board and Livestock Corporation | Aetna Life Tower, Hyde Park Square, Sydney 2000 |

Botswana | Department of Agriculture | Senior Veterinary Officer, Ministry for Agriculture, Private Bag 12, Lobatse |

Új-Zéland | New Zealand Meat Producers Board | Massey House, Lambton Quay, Wellington |

Szváziföld | Ministry of Agriculture | PO Box 162 Mbabane |

Uruguay | Instituto Nacional de Carnes (INAC) | Rincon 459, Montevideo |

Dél-Afrika | South African Livestock and Meat Industries Control Board | Hamilton and Vermeulen Streets, Pretoria |

--------------------------------------------------